บอร์ด SELIC ไฟเขียวควัก 20 ล้าน เพิ่มทุน PMCT เดินหน้า “สปินออฟ” เข้าตลาด
บอร์ด SELIC เคาะเพิ่มทุน PMCT จำนวน 2 แสนหุ้น มูลค่า 20 ล้านบาท และเตรียมแผนเข้าสปินออฟเข้าตลาด พร้อมเปลี่ยนสัดส่วนการจัดสรรหุ้น Pre-emptive Offering ปรับพาร์ใหม่ขึ้นเป็น 1 บาท 
บอร์ด SELIC เคาะเพิ่มทุน PMCT จำนวน 2 แสนหุ้น มูลค่า 20 ล้านบาท และเตรียมแผนเข้าสปินออฟเข้าตลาด พร้อมเปลี่ยนสัดส่วนการจัดสรรหุ้น Pre-emptive Offering ปรับพาร์ใหม่ขึ้นเป็น 1 บาท
27 มี.ค. 2566

บริษัท ซีลิค คอร์พ จำกัด (มหาชน) หรือ SELIC เปิดเผยว่า คณะกรรมการบริษัทมีมติอนุมัติการเพิ่มทุนจดทะเบียนใน บริษัท พีเอ็มซี เลเบิล แมททีเรียลส์ จำกัด (PMCT) จำนวน 200,000 หุ้น มูลค่าที่ตราหุ้นละ 100 บาท เป็นจำนวนเงิน 20 ล้านบาท
ทั้งนี้ PMCT เป็นบริษัทย่อยที่ SELIC  มีสัดส่วนการถือหุ้น 99.99% ซึ่งการเพิ่มทุนดังกล่าว ทุนจดทะเบียนเดิมของ PMCT จาก 250,000,000 บาท เพิ่มเป็น 270,000,000 บาท โครงสร้างผู้ถือหุ้นไม่เปลี่ยนแปลง
นอกจากนั้น เพื่อความเหมาะสมกับสภาพเศรษฐกิจในปัจจุบัน ฝ่ายจัดการที่ได้รับมอบอำนาจจากคณะกรรมการบริษัทได้ทบทวนเงื่อนไขและรายละเอียดแผน Spin-off ของ PMCT และเห็นควรเปลี่ยนแปลงสัดส่วนการจัดสรรหุ้นสามัญของ PMCT เป็นไม่เกิน 30% ของจำนวนหุ้น IPO เพื่อเสนอขายให้แก่ผู้ถือหุ้นของบริษัทเฉพาะกลุ่มที่มีสิทธิได้รับการจัดสรรหุ้น เพื่อรักษาสิทธิ (Pre-emptive Offering) ด้วยมูลค่าหุ้นที่ตราไว้หุ้นละ 1.00 บาท (จากเดิมสัดส่วนไม่เกินร้อยละ 28 และมูลค่าที่ตราไว้หุ้นละ 0.50 บาท)
โดยที่ประชุมคณะกรรมการบริษัทครั้งที่ 2/2566 เมื่อวันที่ 24 มีนาคม 2566 ได้อนุมัติการเปลี่ยนสัดส่วนการจัดสรรหุ้น Pre-emptive Offering ดังกล่าว และรับทราบการเปลี่ยนแปลงมูลค่าหุ้นที่ตราไว้ (Par)